b"\n_START_ARTICLE_\nOrgue Hammond\n_START_SECTION_\nHist\xc3\xb2ria\n_START_PARAGRAPH_\nImitant els orgues de tubs de les esgl\xc3\xa9sies, el primer Hammond disposava de dos teclats de 61 tecles, m\xc3\xa9s un tercer de 25 que es tocava amb els peus. Aquest nou instrument va tenir molt d'\xc3\xa8xit en ser acceptat tant per les esgl\xc3\xa9sies com per m\xc3\xbasics de jazz, fins al punt que ben aviat van apar\xc3\xa8ixer altres orgues que l'imitaven. Malgrat aix\xc3\xb2 el seu so inconfusible l'ha mantingut molt per damunt dels seus imitadors. _NEWLINE_L'orgue es va comen\xc3\xa7ar a construir com un producte m\xc3\xa9s de la Hammond Clock. El 1937, la companyia canvia de nom i esdev\xc3\xa9 la Hammond Instruments i m\xc3\xa9s tard, el 1953 pren el seu nom definitiu, Hammond Organ._NEWLINE_A finals dels anys 30, Don Leslie, un treballador de l'empresa de Laurens Hammond i aficionat a la m\xc3\xbasica, inventa un nou altaveu que li d\xc3\xb3na el so ondulant que ha fet fam\xc3\xb3s al Hammond. El mateix Leslie va comercialitzar el seu giny amb molt \xc3\xa8xit, encara que durant molt temps va patir les hostilitats de Hammond, que defensava que aquell altaveu distorsionava l'ess\xc3\xa8ncia del so del seu orgue. Els musics van rebre amb entusiasme els Leslie Speakers i de seguida el van incorporar als seus Hammond. Malgrat les disputes inicials, Hammond i Leslie van acabar col\xc2\xb7laborant. _NEWLINE_El 1973 Laurens Hammond va morir. Els nous responsables de l'empresa, davant la progressiva decad\xc3\xa8ncia del seu producte entre els m\xc3\xbasics professionals, van deixar de banda la producci\xc3\xb3 d'orgues per fabricar altres instruments. La companyia va tancar dos anys m\xc3\xa9s tard. Des d'aleshores, la marca ha canviat de mans diverses vegades. Actualment, la seva propiet\xc3\xa0ria \xc3\xa9s Suzuki."